Hemm il-ħeġġa li tibda mill-ġdid, li tħobb lilha nnifisha, li ttemm relazzjoni kerha jekk mhux assurda.Hemm dan kollu u ħafna aktar fil-video ta’ Giorgia Non mi ami, il-kantanta popolari Taljana rebbieħa wkoll tal-Festival ta’ San Remo. Għajta ta’ uġigħ u ta’ għarfiren biex tiġġieled il-vjolenza fuq in-nisa. Dan għaliex minn isawwat lil martu jew lis-sieħba tiegħu, ifisser ħaġa waħda…li ma jħobbhiex, anke jekk huwa żewġha, missierha jew ħuha. F’dan il-video li ġibed l-attenzjoni tal-midja Taljana, anke għall-fatt li ħarġu fil-beraħ diversi każi ta’ abbuż fiżiku fuq nisa Taljani, Giorgia tippreżenta lilha nnifisha għarwiena u rqiqa daqs għuda. Iġġiegġel lin-nisa u lil kull min jaraha, jirrifletti fuq din il-problema li ħafna drabi tkun magħluqa bejn l-erba’ ħitan. Ta’ 40 sena, il-kantanta b’saħħitha fil-maturità tagħha professjonalment u anki artistikament tippermetti lilha nnifisha li tneħħi ħwejjiġha biex tgħin lil nisa oħrajn biex jifhmu meta huwa l-waqt li tgħid DAQSHEKK… u ħafna drabi kanzunetta tasal ferm aktar minn ħafna diskors u kliem li ma jfisser xejn. Il-video nġibed minn Emanuel Lo, reġista, koreografu, awtur kif ukoll is-sieħeb ta’ Giorgia li huwa wkoll missier binha. Non mi ami (ma tħobbnix) huwa meħud mill-album Senza Paura (bla biża’) li wkoll iwassal messaġġ ta’ kuraġġ lil dawn in-nisa li qegħdin ibatu fi skiet ta’ darhom. F’pajjiżna dawn il-każijiet lanqas mhuma xi eċċezzjoni. Dak li rrapportajna lbieraħ huwa każ wieħed biss li ħareġ fid-deher fejn ir-raġel spiċċa kisser imnieħer martu minħabba sempliċi kelb. http://www.tvm.com.mt/news/kissrilha-mnehirha-ghax-halliet-il-kelb-jigri/